**4 клас Домашна работа – 9 учебна седмица**

 **Български език**

1. *Моля препишете в тетрадките:*

 **Видове изречения по състав**

По състав изреченията са **прости и сложни.**

**Прости** са изреченията с **едно сказуемо.** *Например:*Учениците четат.Аз щях да играя компютърни игри в неделя след обед.

 **Сложни са изреченията**, които се състоят от две или повече прости изречения. *Например*: Не ям чипс, защото се храня здравословно и спортувам. Аз исках да играя компютърна игра цял ден, но мама не ми разреши.

 **Човекът и обществото**

1. *Моля препишете в тетрадките:*

 **Тракийско-Странджанска област**

На юг от Средна гора до Родопите се простира най-голямата низина на България – Тракийската. На изток, Тракийската низина достига до Бургаската низина, а на югоизток опира до ниската планина Сакар. Почвите в низината са много плодородни за отглеждане на зеленчуци. На изток от Сакар се намира планината Странджа, в която виреят много редки растения.

**Литература**

1. *Моля прочетете.*

Излязла слънчова майка. Попитала го: — Какво дириш, момко? — Дойдох да ми каже слънцето къде ще намеря неродена мома, за да се оженя за нея. Слънчова майка отговорила: — Слънцето сега е уморено и сърдито. Но аз ще ти кажа как ще намериш, каквото си тръгнал да дириш. Слънчова майка откъснала три ябълки и рекла: — Вземи, момко, тези ябълки. Като намериш вода, срежи едната. От нея ще излезе хубава мома. Щом ти каже: „Дай ми, бате, водица“, ти й дай и тя ще остане при тебе. Царският син взел ябълките. Тръгнал си. Вървял, вървял — вода не намерил, прижадняло му. Срязал една ябълка да си разкваси устата. От ябълката излязла хубава мома и рекла: — Дай ми, бате, водица! — Нямам — казал царският син. Момата се изгубила. Царският син продължил пътя си. Пак ожаднял. Срязал и втората ябълка. От нея излязла още по-хубава мома и рекла: — Дай ми, бате, водица! — Нямам — отговорил царският син. И тая мома се изгубила. Тръгнал пак царският син. Вървял, вървял — стигнал един кладенец. Срязал и третата ябълка. От нея излязла чудна хубавица, цялата греела като слънце. И тя рекла: — Бате, дай ми водица! Царският син й дал, и тя останала при него. — Искаш ли да се омъжиш за мен? — попитал я той. — Искам — отговорила момата. — Знаеш ли къде ще те заведа? — Не зная. — В царския дворец. Ти почакай малко ей на тази върба. Аз ще дойда да те взема с царска колесница. Ще доведа свирачи и сватбари, както му е обичаят. Царският син покачил момата на една върба до кладенеца и заминал.

*.... следва продължение*